Il-koppja ta’ fama dinjija Angelina Jolie u Brad Pitt waslu Malta għall-ġbid tal-film “By the Sea”. Huma waslu Malta wara titjira fuq ajruplan privat minn Nizza fejn kienu għal btala u immedjatament marru Għawdex fejn se jsir il-ġbid tal-film. Fl-aħħar jiem il-bajja ta’ Mġarr ix-Xini nbidlet f’villaġġ esklussiv għall-ġbid tal-film. L-aċċess għall-bajja ngħalaq għal kollox sakemm jintemm il-ġbid tal-film fl-10 ta’ Novembru. Fl-aħħar ġimgħat kienet għaddejja attività sħiħa biex jinbena s-sett ta’ dan il-film li mistenni jħalli f’pajjiżna miljuni kbar ta’ ewro. Il-film li l-Universal Studios kisbu d-drittijiet għad-distribuzzjoni tiegħu nkiteb u se jkun taħt id-direzzjoni ta’ Angelina Jolie li f’intervista qalet li f’dan il-film hi u Pitt se jkunu wkoll fost il-protagonisti. Din hi l-ewwel darba f’għaxar snin li l-koppja se jkunu qed jaħdmu flimkien, bl-ewwel u l-unika film flimkien kien il-blockbuster Mr and Mrs Smith fl-2005.